ΓΡΑΠΤΗ ΕΡΩΤΗΣΗ E-0066/99

υποβολή: Carlos Robles Piquer (PPE) προς την Επιτροπή

(27 Ιανουαρίου 1999)

Θέμα: Σημερινή κατάσταση των ευρωπαïκών σιδηροδρομικών αξόνων

Το 1995 η Επιτροπή παρουσίασε ένα σχέδιο ευρωπαϊκών σιδηροδρομικών αξόνων το οποίο προβαίνει σε επιλογή των διαμεθοριακών σιδηροδρομικών γραμμών, στις οποίες πρόκειται να δημιουργηθούν εναρμονισμένες συνθήκες κυκλοφορίας που θα διευκολύνουν την διέλευση οιουδήποτε τύπου ευρωπαϊκού τρένου.

Μία από αυτές τις γραμμές θα συνδέει τη Βαλένθια με το Ρότερνταμ, μέσω Βαρκελώνης, Λυών και Μετς.

Παραταύτα, ο ανωτέρω τρόπος, δεδομένου ότι δεν διαθέτει νομική βάση, απαιτεί μακρά διαπραγματευτική διαδικασία. Μπορεί να αναφέρει η Επιτροπή ποιά είνα η σημερινή κατάσταση του σχεδίου των ευρωπαϊκών σιδηροδρομικών αξόνων; εάν έχει επιλέξει να το προωθήσει μέσω κατάλληλης νομικής βάσεως ή εάν σκοπεύει να το υποστηρίξει με άλλους τρόπους; και, σε κάθε περίπτωση, ποιές είναι οι προβλέψεις της ως προς την υλοποίησή του;

Απάντηση του κ. Kinnock εξ ονόματος της Επιτροπής

(16 Μαρτίου 1999)

Στη Λευκή Βίβλο του 1996(1) σχετικά με την αναζωογόνηση των ευρωπαϊκών σιδηροδρόμων η Επιτροπή πρότεινε ότι οι διεθνείς σιδηροδρομικές μεταφορές εμπορευμάτων θα μπορούσαν να βελτιωθούν με την καθιέρωση ορισμένων διευρωπαϊκών σιδηροδρομικών αξόνων μεταφοράς εμπορευμάτων. Η έννοια αυτή αναπτύχθηκε αργότερα στην ανακοίνωση(2) που ακολούθησε ενώ στη συνέχεια προτάθηκαν και εφαρμόστηκαν κατά το 1998 ορισμένα προγράμματα σε προαιρετική βάση.

Η πρόταση της Επιτροπής βασίστηκε στην άποψη ότι η βελτιωμένη εθελούσια συνεργασία μεταξύ αρμοδίων διαχείρισης της υποδομής σε ό,τι αφορά την κατανομή της δυναμικότητας και τις χρεώσεις σε συγκεκριμένες διεθνείς σιδηροδρομικές διαδρομές θα μπορούσε να έχει ως αποτέλεσμα αποτελεσματικότερες και εμπορικά ελκυστικότερες σιδηροδρομικές υπηρεσίες διεθνών μεταφορών εμπορευμάτων προσφέροντας παράλληλα τη δυνατότητα να ανοίξουν αυτοί οι σιδηροδρομικοί άξονες για όλες τις εξουσιοδοτημένες σιδηροδρομικές επιχειρήσεις.

Δεν προτάθηκαν συγκεκριμένες διαδρομές εκ μέρους της Επιτροπής, μολονότι αναφέρονταν ενδεικτικά ορισμένες πιθανές διαδρομές στη Λευκή Βίβλο και την ανακοίνωση ώστε να δοθούν παραδείγματα σιδηροδρομικών αξόνων που θα μπορούσαν να αποδειχθούν ελκυστικοί. Οι προτεινόμενοι σιδηροδρομικοί άξονες δεν θα έλυναν τα προβλήματα διαλειτουργικότητας και θα εξακολουθούσαν να διέπονται από τις ισχύουσες εθνικές κανονιστικές διατάξεις σε έκαστο τμήμα της διαδρομής. Οι σιδηροδρομικοί άξονες έχουν αναπτυχθεί από τους υπευθύνους διαχείρισης της υποδομής μεταξύ του Muizen (Βέλγιο), μέσω της Γαλλίας και του Λουξεμβούργου έως το Gioao Tauro (Ιταλία) και την Βαρκελώνη (Ισπανία) καθώς μεταξύ της Σκανδιναβίας, της Ολλανδίας και της Γερμανίας μέσω της Αυστρίας και της Ελβετίας έως την Ιταλία (Μιλάνο, Gioao Tauro και Μπρίντιζι). Αυτοί οι σιδηροδρομικοί άξονες έχουν πλέον τεθεί σε επιχειρησιακή λειτουργία και χρησιμοποιούνται ήδη από ορισμένες υπηρεσίες.

Η πείρα που αποκόμισε η Επιτροπή από την προσπάθεια αυτή ενσωματώθηκε στην πρόταση για την τροποποίηση της οδηγίας του Συμβουλίου 95/19/ΕΚ της 19ης Ιουνίου 1995 για τη χορήγηση δικαιώματος χρήσης της σιδηροδρομικής υποδομής και τη χρέωση τελών υποδομής(3). Η πρόταση επί του παρόντος εξετάζεται από το Συμβούλιο και το Κοινοβούλιο(4). Επιπλέον στο πλαίσιο χωριστής πρωτοβουλίας η Επιτροπή πρότεινε τη σταδιακή ελευθέρωση των εμπορικών σιδηροδρομικών υπηρεσιών. Η πρόταση αυτή εξακολουθεί να εκκρεμεί. Η Επιτροπή θα αντιμετωπίσει τα προβλήματα διαλειτουργικότητας καθώς και άλλα προβλήματα που σχετίζονται με την υποδομή στον τομέα των εμπορικών σιδηροδρομικών μεταφορών κατά τη σύνταξη έκθεσης για τις αναθεωρήσεις των διευρωπαϊκών δικτύων και κατά τη σύνταξη έκθεσης για τη διαλειτουργικότητα των παραδοσιακών σιδηροδρόμων αργότερα κατά το τρέχον έτος.

(1) COM(96)421 .

(2) COM(97)242.

(3) ΕΕ L 143 της 27.6.1995.

(4) COM(98)480.